CELEX: 32020D1320
Language: el
Date: 2020-09-22 00:00:00
Title: Εκτελεστική απόφαση (ΕΕ) 2020/1320 της Επιτροπής της 22ας Σεπτεμβρίου 2020 για την τροποποίηση της εκτελεστικής απόφασης (ΕΕ) 2018/1986 για τη θέσπιση ειδικού προγράμματος ελέγχου και επιθεώρησης όσον αφορά ορισμένους τύπους αλιείας

23.9.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 309/8
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2020/1320 ΤΗΣ ΕΠΙΤΡΟΠΗΣ
         της 22ας Σεπτεμβρίου 2020
         για την τροποποίηση της εκτελεστικής απόφασης (ΕΕ) 2018/1986 για τη θέσπιση ειδικού προγράμματος ελέγχου και επιθεώρησης όσον αφορά ορισμένους τύπους αλιείας
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1224/2009 του Συμβουλίου, της 20ής Νοεμβρίου 2009, περί θεσπίσεως ενωσιακού συστήματος ελέγχου της τήρησης των κανόνων της κοινής αλιευτικής πολιτικής, τροποποιήσεως των κανονισμών (ΕΚ) αριθ. 847/96, (ΕΚ) αριθ. 2371/2002, (ΕΚ) αριθ. 811/2004, (ΕΚ) αριθ. 768/2005, (ΕΚ) αριθ. 2115/2005, (ΕΚ) αριθ. 2166/2005, (ΕΚ) αριθ. 388/2006, (ΕΚ) αριθ. 509/2007, (ΕΚ) αριθ. 676/2007, (ΕΚ) αριθ. 1098/2007, (ΕΚ) αριθ. 1300/2008, (ΕΚ) αριθ. 1342/2008 και καταργήσεως των κανονισμών (ΕΟΚ) αριθ. 2847/93, (ΕΚ) αριθ. 1627/94 και (ΕΚ) αριθ. 1966/2006 (1), και ιδίως το άρθρο 95,
         Έχοντας υπόψη τον κανονισμό (ΕΕ) 2019/473 του Ευρωπαϊκού Κοινοβουλίου και του Συμβουλίου, της 19ης Μαρτίου 2019, για την Ευρωπαϊκή Υπηρεσία Ελέγχου της Αλιείας (2), και ιδίως το άρθρο 17 παράγραφος 1,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΚ) αριθ. 1224/2009 θεσπίζει κανόνες για τον έλεγχο όλων των δραστηριοτήτων που καλύπτει η κοινή αλιευτική πολιτική και οι οποίες διεξάγονται στην επικράτεια των κρατών μελών ή σε ενωσιακά ύδατα ή από ενωσιακά αλιευτικά σκάφη ή, με την επιφύλαξη της πρωταρχικής ευθύνης του κράτους μέλους της σημαίας, από υπηκόους των κρατών μελών.
                  
               
                     (2)
                  
                  
                     Σύμφωνα με το άρθρο 95 του εν λόγω κανονισμού, η εκτελεστική απόφαση (ΕΕ) 2018/1986 της Επιτροπής (3) προβλέπει ειδικά προγράμματα ελέγχου και επιθεώρησης για συγκεκριμένα αλιεύματα και συγκεκριμένες θαλάσσιες λεκάνες.
                  
               
                     (3)
                  
                  
                     Προκειμένου να ληφθούν υπόψη τα μέτρα διατήρησης και διαχείρισης της αλιείας στην Ένωση που θεσπίστηκαν πρόσφατα (4), καθώς και οι συστάσεις (5) της Γενικής Επιτροπής Αλιείας για τη Μεσόγειο (ΓΕΑΜ), το πεδίο εφαρμογής της εκτελεστικής απόφασης (ΕΕ) 2018/1986 για τη θέσπιση ειδικού προγράμματος ελέγχου και επιθεώρησης όσον αφορά ορισμένους τύπους αλιείας στη Μεσόγειο Θάλασσα και στη Μαύρη Θάλασσα θα πρέπει να επεκταθεί στις αλιευτικές δραστηριότητες εκμετάλλευσης μπακαλιάρου μερλούκιου, κόκκινης γαρίδας βαθέων υδάτων, κόκκινης γαρίδας, κόκκινης γιγαντογαρίδας, καραβίδας, κουτσομούρας, πελαγίσιου λυθρινιού, γλώσσας, κόκκινου κοραλλιού, κυνηγού και παπαλίνας. Για λόγους σαφήνειας, είναι σκόπιμο να προβλεφθεί ορισμός του Ιονίου πελάγους, της θάλασσας της Ανατολικής Μεσογείου και της θάλασσας του Αλμποράν.
                  
               
                     (4)
                  
                  
                     Οι κοινές δραστηριότητες επιθεώρησης και επιτήρησης μεταξύ των άμεσα ενδιαφερόμενων κρατών μελών διεξάγονται, κατά το δυνατόν, σύμφωνα με τα κοινά σχέδια ανάπτυξης που έχουν θεσπιστεί από την Ευρωπαϊκή Υπηρεσία Ελέγχου της Αλιείας δυνάμει των άρθρων 9 και 10 του κανονισμού (ΕΕ) 2019/473. Η Επιτροπή, προκειμένου να εκπληρώσει τις υποχρεώσεις της που απορρέουν από τον κανονισμό (ΕΚ) αριθ. 1224/2009 και σύμφωνα με το άρθρο 17 παράγραφος 1 του κανονισμού (ΕΕ) 2019/473, θα πρέπει να έχει πρόσβαση στις πληροφορίες που ανταλλάσσονται στο πλαίσιο των κοινών δραστηριοτήτων επιθεώρησης και επιτήρησης.
                  
               
                     (5)
                  
                  
                     Ως εκ τούτου, η εκτελεστική απόφαση (ΕΕ) 2018/1986 θα πρέπει να τροποποιηθεί αναλόγως.
                  
               
                     (6)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής αλιείας και υδατοκαλλιέργειας,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Το άρθρο 10 της εκτελεστικής απόφασης (ΕΕ) 2018/1986 τροποποιείται ως εξής:
            
                        1)
                     
                     
                        στην παράγραφο 1, το πρώτο εδάφιο αντικαθίσταται από το ακόλουθο κείμενο:
                        
                           «1.   Για τους σκοπούς της εφαρμογής των ειδικών προγραμμάτων ελέγχου και επιθεώρησης, κάθε άμεσα ενδιαφερόμενο κράτος μέλος μεριμνά για την ηλεκτρονική ανταλλαγή, με άλλα άμεσα ενδιαφερόμενα κράτη μέλη και την ΕΥΕΑ, δεδομένων που συνδέονται με αλιευτικές και συνδεόμενες με την αλιεία δραστηριότητες που καλύπτονται από τα ειδικά προγράμματα ελέγχου και επιθεώρησης. Η Επιτροπή έχει πρόσβαση στα δεδομένα που ανταλλάσσονται δυνάμει του παρόντος εδαφίου.»·
                        
                     
                  
                        2)
                     
                     
                        η παράγραφος 2 αντικαθίσταται από το ακόλουθο κείμενο:
                        
                           «2.   Τα δεδομένα που ανταλλάσσονται σύμφωνα με την παράγραφο 1 μπορεί να περιλαμβάνουν δεδομένα προσωπικού χαρακτήρα. Η ΕΥΕΑ, η Επιτροπή και τα κράτη μέλη μπορούν να επεξεργάζονται δεδομένα προσωπικού χαρακτήρα στα οποία έχουν πρόσβαση σύμφωνα με την παράγραφο 1 για τους σκοπούς της συμμόρφωσης με τα καθήκοντα και τις υποχρεώσεις τους που απορρέουν από τα ειδικά προγράμματα ελέγχου και επιθεώρησης. Η ΕΥΕΑ, η Επιτροπή και τα κράτη μέλη λαμβάνουν, σύμφωνα με το άρθρο 5 του κανονισμού (ΕΕ) 2016/679 και το άρθρο 4 του κανονισμού (ΕΕ) 2018/1725, μέτρα για να διασφαλιστεί η κατάλληλη προστασία των δεδομένων προσωπικού χαρακτήρα.»·
                        
                     
                  
                        3)
                     
                     
                        η παράγραφος 6 αντικαθίσταται από το ακόλουθο κείμενο:
                        
                           «6.   Η ΕΥΕΑ, η Επιτροπή και οι αρχές των κρατών μελών μεριμνούν για την ασφάλεια της επεξεργασίας των δεδομένων προσωπικού χαρακτήρα που πραγματοποιείται βάσει της παρούσας απόφασης. Η ΕΥΕΑ και οι αρχές των κρατών μελών συνεργάζονται για την εκτέλεση καθηκόντων που αφορούν την ασφάλεια.»·
                        
                     
                  
                        4)
                     
                     
                        η παράγραφος 7 αντικαθίσταται από το ακόλουθο κείμενο:
                        
                           «7.   Η ΕΥΕΑ, η Επιτροπή και τα κράτη μέλη λαμβάνουν μέτρα για την κατάλληλη προστασία της εμπιστευτικότητας των πληροφοριών που λαμβάνουν βάσει της παρούσας απόφασης, σύμφωνα με το άρθρο 113 του κανονισμού (ΕΚ) αριθ. 1224/2009.».
                        
                     
                  
         
            Άρθρο 2
            Τα παραρτήματα I και II της εκτελεστικής απόφασης (ΕΕ) 2018/1986 αντικαθίστανται από το κείμενο του παραρτήματος της παρούσας απόφασης.
         
         
            Άρθρο 3
            Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 22 Σεπτεμβρίου 2020.
            
               
                  Για την Επιτροπή
               
               Virginijus SINKEVIČIUS
               
                  Μέλος της Επιτροπής
               
            
         
         
            (1)  ΕΕ L 343 της 22.12.2009, σ. 1.
         
            (2)  ΕΕ L 83 της 25.3.2019, σ. 18.
         
            (3)  Εκτελεστική απόφαση (ΕΕ) 2018/1986 της Επιτροπής, της 13ης Δεκεμβρίου 2018, για τη θέσπιση ειδικού προγράμματος ελέγχου και επιθεώρησης όσον αφορά ορισμένους τύπους αλιείας και την κατάργηση των εκτελεστικών αποφάσεων 2012/807/ΕΕ, 2013/328/ΕΕ, 2013/305/ΕΕ και 2014/156/ΕΕ (ΕΕ L 317 της 14.12.2018, σ. 29).
         
            (4)  Κανονισμός (ΕΕ) 2019/1022 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, για τη θέσπιση πολυετούς σχεδίου σχετικά με τις αλιευτικές δραστηριότητες εκμετάλλευσης βενθοπελαγικών αποθεμάτων στη δυτική Μεσόγειο Θάλασσα και για την τροποποίηση του κανονισμού (ΕΕ) αριθ. 508/2014 (ΕΕ L 172 της 26.6.2019, σ. 1).
         
            (5)  Σύσταση GFCM/43/2019/2 σχετικά με πολυετές σχέδιο διαχείρισης για τη βιώσιμη εκμετάλλευση του λυθρινιού στο πέλαγος Αλμποράν (γεωγραφικές υποπεριοχές 1 έως 3), Σύσταση GFCM/43/2019/5 σχετικά με πολυετές σχέδιο διαχείρισης για τη βιώσιμη αλιεία βενθοπελαγικών ειδών στην Αδριατική θάλασσα (γεωγραφικές υποπεριοχές 17 και 18), Σύσταση GFCM/43/2019/6 σχετικά με μέτρα διαχείρισης για τη βιώσιμη αλιεία κόκκινης γιγαντογαρίδας και κόκκινης γαρίδας με τράτα στο στενό της Σικελίας (γεωγραφικές υποπεριοχές 12, 13, 14, 15 και 16), Σύσταση GFCM/43/2019/4 σχετικά με σχέδιο διαχείρισης για τη βιώσιμη εκμετάλλευση των κόκκινων κοραλλιών στη Μεσόγειο Θάλασσα και Σύσταση GFCM/43/2019/1 σχετικά με δέσμη μέτρων διαχείρισης για τη χρήση αγκυροβολημένου εξοπλισμού συγκέντρωσης ιχθύων για την αλιεία κυνηγού στη Μεσόγειο Θάλασσα.
      
      
         
            ΠΑΡΑΡΤΗΜΑ
            
               
                  
                     «ΠΑΡΑΡΤΗΜΑ I
                     
                        ΛΕΠΤΟΜΕΡΕΙΕΣ ΣΧΕΤΙΚΑ ΜΕ ΤΟ ΕΙΔΙΚΟ ΠΡΟΓΡΑΜΜΑ ΕΛΕΓΧΟΥ ΚΑΙ ΕΠΙΘΕΩΡΗΣΗΣ ΟΣΟΝ ΑΦΟΡΑ ΤΗΝ ΑΛΙΕΙΑ ΕΙΔΩΝ ΚΑΛΥΠΤΟΜΕΝΩΝ ΑΠΟ ΤΗΝ ICCAT (1)
                        ΣΤΟΝ ΑΝΑΤΟΛΙΚΟ ΑΤΛΑΝΤΙΚΟ ΚΑΙ ΣΤΗ ΜΕΣΟΓΕΙΟ ΘΑΛΑΣΣΑ, ΚΑΘΩΣ ΚΑΙ ΟΡΙΣΜΕΝΟΥΣ ΤΥΠΟΥΣ ΒΕΝΘΟΠΕΛΑΓΙΚΗΣ ΚΑΙ ΠΕΛΑΓΙΚΗΣ ΑΛΙΕΙΑΣ ΣΤΗ ΜΕΣΟΓΕΙΟ ΘΑΛΑΣΣΑ
                     
                     
                        1)   
                        Το παρόν ειδικό πρόγραμμα ελέγχου και επιθεώρησης καλύπτει τις γεωγραφικές περιοχές που ορίζονται ως ακολούθως:
                        
                                    α)
                                 
                                 
                                    “Ανατολικός Ατλαντικός”: οι υποπεριοχές 7, 8, 9, 10 του Διεθνούς Συμβουλίου για την Εξερεύνηση των Θαλασσών (ICES (2)), όπως ορίζονται στο παράρτημα III του κανονισμού (ΕΚ) αριθ. 218/2009 του Ευρωπαϊκού Κοινοβουλίου και του Συμβουλίου (3) και η διαίρεση 34.1.2 του FAO (4)·
                                 
                              
                                    β)
                                 
                                 
                                    “Μεσόγειος”: οι υποπεριοχές FAO 37.1, 37.2 και 37.3 ή οι γεωγραφικές υποπεριοχές 1 έως 27, όπως ορίζονται στο παράρτημα I του κανονισμού (ΕΕ) αριθ. 1343/2011 του Ευρωπαϊκού Κοινοβουλίου και του Συμβουλίου (5)·
                                 
                              
                                    γ)
                                 
                                 
                                    “Βόρεια Αδριατική” και “Νότια Αδριατική”: οι γεωγραφικές υποπεριοχές 17 και 18, όπως ορίζονται στο παράρτημα I του κανονισμού (ΕΕ) αριθ. 1343/2011·
                                 
                              
                                    δ)
                                 
                                 
                                    “στενό της Σικελίας”: οι γεωγραφικές υποπεριοχές 12, 13, 14, 15 και 16, όπως ορίζονται στο παράρτημα I του κανονισμού (ΕΕ) αριθ. 1343/2011·
                                 
                              
                                    ε)
                                 
                                 
                                    “Ιόνιο Πέλαγος”: οι γεωγραφικές υποπεριοχές 19, 20 και 21, όπως ορίζονται στο παράρτημα I του κανονισμού (ΕΕ) αριθ. 1343/2011·
                                 
                              
                                    στ)
                                 
                                 
                                    “θάλασσα της Ανατολικής Μεσογείου”: οι γεωγραφικές υποπεριοχές 24, 25, 26 και 27, όπως ορίζονται στο παράρτημα I του κανονισμού (ΕΕ) αριθ. 1343/2011·
                                 
                              
                                    ζ)
                                 
                                 
                                    “θάλασσα του Αλμποράν”: οι γεωγραφικές υποπεριοχές 1 έως 3, όπως ορίζονται στο παράρτημα 1 του κανονισμού (ΕΕ) αριθ. 1343/2011.
                                 
                              
                     
                        2)   
                        
                           Τα άμεσα ενδιαφερόμενα κράτη μέλη είναι η Γαλλία, η Ελλάδα, η Ισπανία, η Ιταλία, η Κροατία, η Κύπρος, η Μάλτα, η Πορτογαλία και η Σλοβενία.
                        
                     
                     
                        3)   
                        Λαμβάνονται υπόψη οι ακόλουθοι τύποι αλιείας:
                        
                                    —
                                 
                                 
                                    αλιεία (συμπεριλαμβανομένης της ερασιτεχνικής) αποθεμάτων τόνου στον Ανατολικό Ατλαντικό και στη Μεσόγειο·
                                 
                              
                                    —
                                 
                                 
                                    αλιεία (συμπεριλαμβανομένης της ερασιτεχνικής) ξιφία στη Μεσόγειο·
                                 
                              
                                    —
                                 
                                 
                                    αλιεία μακρύπτερου τόνου στη Μεσόγειο·
                                 
                              
                                    —
                                 
                                 
                                    αλιεία σαρδέλας και γαύρου στη Βόρεια και Νότια Αδριατική Θάλασσα·
                                 
                              
                                    —
                                 
                                 
                                    αλιεία μπακαλιάρου μερλούκιου (Merluccius merluccius) στο στενό της Σικελίας και στις υποπεριοχές 1, 5, 6, 7 και 9, 10, 11 της ΓΕΑΜ και στη Βόρεια και Νότια Αδριατική Θάλασσα·
                                 
                              
                                    —
                                 
                                 
                                    αλιεία κόκκινης γαρίδας βαθέων υδάτων (Parapenaeus longirostris) στο στενό της Σικελίας, στις υποπεριοχές 1, 5, 6, και 9, 10, 11 της ΓΕΑΜ και στη Βόρεια και Νότια Αδριατική Θάλασσα·
                                 
                              
                                    —
                                 
                                 
                                    αλιεία γαρίδας βαθέων υδάτων στη θάλασσα της Ανατολικής Μεσογείου και στο Ιόνιο Πέλαγος·
                                 
                              
                                    —
                                 
                                 
                                    αλιεία κόκκινης γαρίδας (Aristeus antennatus) στις υποπεριοχές 1, 5, 6, 7 της ΓΕΑΜ και στο στενό της Σικελίας·
                                 
                              
                                    —
                                 
                                 
                                    αλιεία κόκκινης γιγαντογαρίδας (Aristaeomorpha foliacea) στις υποπεριοχές 9, 10, 11 της ΓΕΑΜ και στο στενό της Σικελίας·
                                 
                              
                                    —
                                 
                                 
                                    αλιεία καραβίδας (Nephrops norvegicus) στις υποπεριοχές 5, 6, 9, 11 της ΓΕΑΜ και στη Βόρεια και Νότια Αδριατική Θάλασσα·
                                 
                              
                                    —
                                 
                                 
                                    αλιεία κουτσομούρας (Mullus barbatus) στις υποπεριοχές 1, 5, 6, 7, 9, 10, 11 της ΓΕΑΜ και στη Βόρεια και Νότια Αδριατική Θάλασσα·
                                 
                              
                                    —
                                 
                                 
                                    αλιεία πελαγίσιου λυθρινιού στη θάλασσα του Αλμποράν·
                                 
                              
                                    —
                                 
                                 
                                    αλιεία γλώσσας στην υποπεριοχή 17 της ΓΕΑΜ·
                                 
                              
                                    —
                                 
                                 
                                    αλιεία κόκκινου κοραλλιού στη Μεσόγειο·
                                 
                              
                                    —
                                 
                                 
                                    αλιεία κυνηγού στα διεθνή ύδατα της Μεσογείου·
                                 
                              
                                    —
                                 
                                 
                                    αλιεία ευρωπαϊκού χελιού του είδους Anguilla anguilla σε ενωσιακά ύδατα της Μεσογείου·
                                 
                              
                                    —
                                 
                                 
                                    αλιεία ειδών που υπάγονται στην υποχρέωση εκφόρτωσης σύμφωνα με το άρθρο 15 του κανονισμού (ΕΕ) αριθ. 1380/2013.
                                 
                              
                     
                        4)   
                        Κριτήρια αναφοράς–στόχοι για τις επιθεωρήσεις
                        Εφαρμόζονται τα ακόλουθα κριτήρια αναφοράς–στόχοι από τα κράτη μέλη που καθορίζονται στο σημείο 2 του παρόντος παραρτήματος.
                        
                                    α)
                                 
                                 
                                    Δραστηριότητες επιθεώρησης στη θάλασσα:
                                    Σε ετήσια βάση, τουλάχιστον το 60 % των συνολικών επιθεωρήσεων στη θάλασσα (εξαιρουμένης της εναέριας επιτήρησης) διενεργείται σε αλιευτικά σκάφη που ανήκουν στα τμήματα του στόλου τα οποία υπάγονται στις δύο υψηλότερες κατηγορίες επιπέδου κινδύνου που καθορίζονται σύμφωνα με το άρθρο 5 παράγραφοι 1 και 2, ώστε να διασφαλίζεται ότι αμφότερα τα εν λόγω τμήματα του στόλου καλύπτονται κατά τρόπο επαρκή και αναλογικό.
                                 
                              
                                    β)
                                 
                                 
                                    Επιθεωρήσεις κατά την εκφόρτωση (επιθεωρήσεις σε λιμένες και πριν από την πρώτη πώληση):
                                    Σε ετήσια βάση, τουλάχιστον το 60 % των συνολικών επιθεωρήσεων κατά την εκφόρτωση διενεργείται σε αλιευτικά σκάφη που ανήκουν στα τμήματα του στόλου τα οποία υπάγονται στις δύο υψηλότερες κατηγορίες επιπέδου κινδύνου που καθορίζονται σύμφωνα με το άρθρο 5 παράγραφοι 1 και 2, ώστε να διασφαλίζεται ότι αμφότερα τα εν λόγω τμήματα του στόλου καλύπτονται κατά τρόπο επαρκή και αναλογικό.
                                 
                              
                                    γ)
                                 
                                 
                                    Επιθεωρήσεις σε παγίδες και μονάδες εκτροφής που σχετίζονται με την αλιεία αποθεμάτων τόνου στον Ανατολικό Ατλαντικό και στη Μεσόγειο θάλασσα:
                                    Σε ετήσια βάση, επιθεωρείται το 100 % των δραστηριοτήτων εγκλωβισμού και μεταφοράς με παγίδες και των μονάδων εκτροφής, συμπεριλαμβανομένης της ελευθέρωσης των ψαριών.
                                 
                              
                  
               
               
                  
                     «ΠΑΡΑΡΤΗΜΑ II
                     
                        ΛΕΠΤΟΜΕΡΕΙΕΣ ΣΧΕΤΙΚΑ ΜΕ ΤΟ ΕΙΔΙΚΟ ΠΡΟΓΡΑΜΜΑ ΕΛΕΓΧΟΥ ΚΑΙ ΕΠΙΘΕΩΡΗΣΗΣ ΟΣΟΝ ΑΦΟΡΑ ΟΡΙΣΜΕΝΟΥΣ ΤΥΠΟΥΣ ΑΛΙΕΙΑΣ ΣΤΗ ΜΑΥΡΗ ΘΑΛΑΣΣΑ
                     
                     
                        1)   
                        Το παρόν ειδικό πρόγραμμα ελέγχου και επιθεώρησης καλύπτει τις γεωγραφικές περιοχές που ορίζονται ως ακολούθως:
                        ενωσιακά ύδατα της “Μαύρης Θάλασσας”, όπου ως “Μαύρη Θάλασσα” νοείται η γεωγραφική υποπεριοχή 29 της Γενικής Επιτροπής Αλιείας για τη Μεσόγειο (ΓΕΑΜ), όπως ορίζεται στο παράρτημα I του κανονισμού (ΕΕ) αριθ. 1343/2011·
                     
                     
                        2)   
                        
                           Τα άμεσα ενδιαφερόμενα κράτη μέλη είναι η Βουλγαρία και η Ρουμανία.
                        
                     
                     
                        3)   
                        Λαμβάνονται υπόψη οι ακόλουθοι τύποι αλιείας:
                        
                                    —
                                 
                                 
                                    αλιεία καλκανιού στη Μαύρη Θάλασσα,
                                 
                              
                                    —
                                 
                                 
                                    αλιεία παπαλίνας στη Μαύρη Θάλασσα,
                                 
                              
                                    —
                                 
                                 
                                    αλιεία ειδών που υπάγονται στην υποχρέωση εκφόρτωσης σύμφωνα με το άρθρο 15 του κανονισμού (ΕΕ) αριθ. 1380/2013.
                                 
                              
                     
                        4)   
                        Κριτήρια αναφοράς–στόχοι για τις επιθεωρήσεις
                        Εφαρμόζονται τα ακόλουθα κριτήρια αναφοράς–στόχοι από τα κράτη μέλη που καθορίζονται στο σημείο 2 του παρόντος παραρτήματος.
                        
                                    α)
                                 
                                 
                                    Δραστηριότητες επιθεώρησης στη θάλασσα:
                                    Σε ετήσια βάση, τουλάχιστον το 60 % των συνολικών επιθεωρήσεων στη θάλασσα (εξαιρουμένης της εναέριας επιτήρησης) διενεργείται σε αλιευτικά σκάφη που ανήκουν στα τμήματα του στόλου τα οποία υπάγονται στις δύο υψηλότερες κατηγορίες επιπέδου κινδύνου που καθορίζονται σύμφωνα με το άρθρο 5 παράγραφοι 1 και 2, ώστε να διασφαλίζεται ότι αμφότερα τα εν λόγω τμήματα του στόλου καλύπτονται κατά τρόπο επαρκή και αναλογικό.
                                 
                              
                                    β)
                                 
                                 
                                    Επιθεωρήσεις κατά την εκφόρτωση (επιθεωρήσεις σε λιμένες και πριν από την πρώτη πώληση):
                                    Σε ετήσια βάση, τουλάχιστον το 60 % των συνολικών επιθεωρήσεων κατά την εκφόρτωση διενεργείται σε αλιευτικά σκάφη που ανήκουν στα τμήματα του στόλου τα οποία υπάγονται στις δύο υψηλότερες κατηγορίες επιπέδου κινδύνου που καθορίζονται σύμφωνα με το άρθρο 5 παράγραφοι 1 και 2, ώστε να διασφαλίζεται ότι αμφότερα τα εν λόγω τμήματα του στόλου καλύπτονται κατά τρόπο επαρκή και αναλογικό.
                                 
                              
                  
               ».
            
               (1)  Διεθνής Επιτροπή για τη Διατήρηση των Θυννοειδών του Ατλαντικού.
            
               (2)  Οι ζώνες ICES (International Council for the Exploration of the Sea – Διεθνές Συμβούλιο για την Εξερεύνηση των Θαλασσών) όπως ορίζονται στον κανονισμό (ΕΚ) αριθ. 218/2009 του Ευρωπαϊκού Κοινοβουλίου και του Συμβουλίου, της 11ης Μαρτίου 2009, σχετικά με την υποβολή στατιστικών για τις ονομαστικές αλιεύσεις από τα κράτη μέλη που αλιεύουν στον Βορειοανατολικό Ατλαντικό (ΕΕ L 87 της 31.3.2009, σ. 70).
            
               (3)  Κανονισμός (ΕΚ) αριθ. 218/2009 του Ευρωπαϊκού Κοινοβουλίου και του Συμβουλίου, της 11ης Μαρτίου 2009, σχετικά με την υποβολή στατιστικών για τις ονομαστικές αλιεύσεις από τα κράτη μέλη που αλιεύουν στο Βορειοανατολικό Ατλαντικό (ΕΕ L 87 της 31.3.2009, σ. 70).
            
               (4)  Οργανισμός Τροφίμων και Γεωργίας των Ηνωμένων Εθνών.
            
               (5)  Κανονισμός (ΕΕ) αριθ. 1343/2011 του Ευρωπαϊκού Κοινοβουλίου και του Συμβουλίου, της 13ης Δεκεμβρίου 2011, σχετικά με ορισμένες διατάξεις περί αλιείας στην περιοχή της συμφωνίας ΓΕΑΜ (Γενική Επιτροπή Αλιείας για τη Μεσόγειο) και την τροποποίηση του κανονισμού (ΕΚ) αριθ. 1967/2006 του Συμβουλίου σχετικά με μέτρα διαχείρισης για τη βιώσιμη εκμετάλλευση των αλιευτικών πόρων στη Μεσόγειο Θάλασσα (ΕΕ L 347 της 30.12.2011, σ. 44).